CELEX: 52016PC0354
Language: lt
Date: 2016-06-01
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2013/676/ES, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

EUROPOS KOMISIJA
            Briuselis, 2016 06 01
            COM(2016) 354 final
            2016/0163(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas 2013/676/ES, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, nukrypstant nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
               
               
                  Rumunija atsiuntė raštą (jį Komisija užregistravo 2016 m. vasario 9 d.), kuriame paprašė pratęsti nuo PVM direktyvos 193 straipsnio nukrypti leidžiančios nuostatos taikymą ir medienos gaminiams taikyti atvirkštinį apmokestinimą. Vadovaudamasi PVM direktyvos 395 straipsnio 2 dalimi, 2016 m. kovo 23 d. raštu Komisija apie Rumunijos prašymą pranešė kitoms valstybėms narėms. 2016 m. kovo 29 d. raštu Komisija pranešė Rumunijai turinti visą prašymui įvertinti būtiną informaciją.
               
            
            
               •Bendrosios aplinkybės
            
            
               
                  PVM direktyvos 193 straipsnyje nustatyta, kad paprastai pridėtinės vertės mokestį (toliau – PVM) privalo sumokėti prekes tiekiantis ar paslaugas teikiantis apmokestinamasis asmuo.
               
            
            
               Remdamasi PVM direktyvos 395 straipsniu, 2009 m. Rumunija paprašė taikyti nukrypti leidžiančią nuostatą, kuria būtų leista taikyti atvirkštinį apmokestinimą, be kita ko, tiekiamiems medienos gaminiams. Pagal šią procedūrą PVM sumokėti privalo apmokestinamasis asmuo, kuriam tiekiami gaminiai. Konkrečiau, šie medienos gaminiai apima statų mišką, apvaliąją ar apdorotą skaldytąją medieną, malkinę medieną, padarinės medienos gaminius, pjautinę medieną ar medžio skiedras ir šiurkščiąją, apdorotą ar iš dalies apdorotą medieną.
            
            
               Tarybos įgyvendinimo sprendimu 2010/583/ES
                  1
                šis prašymas buvo patenkintas ir priemonę leista taikyti iki 2013 m. gruodžio 31 d., o vėliau Tarybos įgyvendinimo sprendimu 2013/676/ES
                  2
                leidimas priemonę taikyti medienos gaminiams pratęstas iki 2016 m. gruodžio 31 d.
            
            
               Dabar Rumunija vėl paprašė pratęsti nukrypti leidžiančios nuostatos, susijusios su šių tiekiamų medienos gaminių atvirkštiniu apmokestinimu, taikymą.
            
            
               Remiantis ataskaita, kurią Rumunija pateikė kartu su prašymu pratęsti priemonės taikymą, nustačius, kad PVM už pirmiau minėtus tiekiamus medienos gaminius sumokėti privalo gavėjas, šiame sektoriuje, kuriam būdingas didelis skaičius smulkių perpardavėjų ir tarpininkų, kuriuos sudėtinga kontroliuoti, buvo užkirstas kelias mokesčių slėpimui ir vengimui. Todėl būtų pagrįsta pratęsti priemonės taikymą kitam ribotos trukmės laikotarpiui, nes nepanašu, jog ji turėjo kokio nors neigiamo poveikio, kuris susijęs su sukčiavimu mažmeninės prekybos lygmeniu, kituose sektoriuose ar kitose valstybėse narėse.
            
            
               Tačiau bet koks naujas priemonės taikymo laikotarpis turėtų būti ribotas, kad būtų galima įvertinti, ar nepasikeitė sąlygos, kuriomis priemonė grindžiama. Todėl siūloma, kad prašymas būtų patenkintas ir priemonė būtų taikoma iki 2019 m. gruodžio 31 d., o Rumunijos Vyriausybė vėl pateiktų ataskaitą, kurioje būtų pateikta priemonės veiksmingumo apžvalga ir sukčiavimo rizikos medienos sektoriuje įvertinimas, jei pasibaigus šiam terminui būtų ketinama pateikti naują prašymą pratęsti galiojimą.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               Atsižvelgiant į PVM direktyvos, kuria grindžiamas pasiūlymas, nuostatas, jis priklauso išimtinei Sąjungos kompetencijai. Todėl subsidiarumo principas netaikomas.
            
            
               •Proporcingumo principas
            
            
               Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – kovai su tam tikrų formų mokesčių vengimu ar slėpimu konkrečiame sektoriuje. 
            
         
         
            
               •Priemonės pasirinkimas
            
            
               Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Šis pasiūlymas yra pagrįstas Rumunijos pateiktu prašymu ir skirtas tik šiai valstybei narei.
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               Šiuo sprendimo pasiūlymu siekiama užkirsti kelią tam tikrų formų mokesčių slėpimui ar vengimui medienos sektoriuje, todėl jo poveikis gali būti teigiamas, nes juo bus toliau užkertamas kelias šiame medienos sektoriuje anksčiau taikytoms sukčiavimo schemoms. Rumunijos teigimu, nepratęsus priemonės taikymo šios schemos neišvengiamai būtų vėl taikomos.
            
            
               Vis dėlto dėl siauros nukrypti leidžiančios nuostatos taikymo srities ir riboto taikymo laikotarpio poveikis bet kuriuo atveju bus nedidelis.
            
            
               4.POVEIKIS BIUDŽETUI
            
            
               Pasiūlymas neturės neigiamo poveikio ES biudžetui.
            
            
               5.KITI ELEMENTAI
            
            
               Pasiūlyme numatyta laikino galiojimo sąlyga; nustatytas automatinis galiojimo terminas – 2019 m. gruodžio 31 d.
            
            
               2016/0163 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas 2013/676/ES, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
         
         
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  3
               , ypač į jos 395 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Direktyvos 2006/112/EB 193 straipsnyje numatyta, kad pridėtinės vertės mokestį (PVM) mokesčių administratoriui privalo sumokėti prekes tiekiantis ar paslaugas teikiantis apmokestinamasis asmuo;
            
            
               (2)Tarybos įgyvendinimo sprendimu 2010/583/ES
                  4
                ir vėliau Tarybos įgyvendinimo sprendimu 2013/676/ES
                  5
                Rumunijai buvo leista taikyti nukrypti leidžiančią priemonę, kuria nustatoma, kad tais atvejais, kai apmokestinamasis asmuo tiekia medienos gaminius, PVM sumokėti privalo gavėjas;
            
            
               (3)Rumunija atsiuntė raštą (jį Komisija užregistravo 2016 m. vasario 9 d.), kuriame paprašė leisti priemonę toliau taikyti ir po 2016 m. gruodžio 31 d.;
            
            
               (4)2016 m. kovo 23 d. raštu Komisija pranešė kitoms valstybėms narėms apie Rumunijos prašymą. 2016 m. kovo 29 d. raštu Komisija pranešė Rumunijai turinti visą prašymui įvertinti būtiną informaciją;
            
            
               (5)kol nebuvo gavusi leidimo tiekiamiems medienos gaminiams taikyti atvirkštinį apmokestinimą, Rumunija susidurdavo su problemomis medienos rinkoje dėl šios rinkos pobūdžio ir joje dalyvaujančių įmonių. Remiantis ataskaita, kurią Rumunija pateikė kartu su prašymu pratęsti priemonės taikymą, nustačius, kad PVM sumokėti privalo gavėjas, buvo užkirstas kelias mokesčių slėpimui ir vengimui šiame sektoriuje, todėl priemonė yra pagrįsta;
            
            
               (6)priemonė yra proporcinga siekiamiems tikslams, nes ją numatoma taikyti ne bendrai, o tik labai konkrečioms operacijoms sektoriuje, kuris kelia nemažai problemų, susijusių su mokesčių slėpimu ar vengimu;
            
            
               (7)Komisijos nuomone, priemonės taikymas neturėtų jokio neigiamo poveikio sukčiavimo prevencijai mažmeninės prekybos lygmeniu, kituose sektoriuose ar kitose valstybėse narėse;
            
            
               (8)leidimas turėtų būti ribotos trukmės – iki 2019 m. gruodžio 31 d.;
            
            
               (9)jei Rumunija manytų, kad priemonės taikymo laikotarpį reikėtų pratęsti ir po 2019 m., ji ne vėliau kaip 2019 m. balandžio 1 d. turėtų pateikti Komisijai naują ataskaitą ir prašymą pratęsti priemonės taikymą;
            
            
               (10)nukrypti leidžianti priemonė neturi neigiamo poveikio Sąjungos nuosaviems ištekliams, kuriuos sudaro surenkamas PVM;
            
            
               (11)todėl Įgyvendinimo sprendimas 2013/676/ES turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
                Įgyvendinimo sprendimas 2013/676/ES iš dalies keičiamas taip:
            
            
               a) 1 straipsnyje data „2016 m. gruodžio 31 d.“ pakeičiama data „2019 m. gruodžio 31 d.“;
            
            
               b) 3 straipsnyje data „2016 m. balandžio 1 d.“ pakeičiama data „2019 m. balandžio 1 d.“.
            
            
               2 straipsnis
            
         
         
            
               Šis sprendimas skirtas Rumunijai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  2010 m. rugsėjo 27 d. Tarybos įgyvendinimo sprendimas 2010/583/ES, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 256, 2010 9 30, p. 27).
               
               
                  
                     (2)
                  2013 m. lapkričio 15 d. Tarybos įgyvendinimo sprendimas 2013/676/ES, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 316, 2013 11 27, p. 31).
               
               
                  
                     (3)
                  OL L 347, 2006 12 11, p. 1.
               
               
                  
                     (4)
                  2010 m. rugsėjo 27 d. Tarybos įgyvendinimo sprendimas 2010/583/ES, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 256, 2010 9 30, p. 27).
               
               
                  
                     (5)
                  2013 m. lapkričio 15 d. Tarybos įgyvendinimo sprendimas 2013/676/ES, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 316, 2013 11 27, p. 31).